text:
избягване на излишната и дискриминационна тежест за икономическите оператори, необходимостта от защитни мерки срещу измамите и корупцията, както и необходимостта да бъдат допълнително улеснени операторите, които постигат високо ниво на съответствие;
 г)
 необходимостта всяка от страните да прилага единен административен документ или електронен еквивалент;
 д)
 прилагането на съвременни митнически практики, в това число оценка на риска, опростени процедури за въвеждане и вдигане на стоките, контрол след вдигането на стоките и одит на дружествата;
 е)
 прозрачност, ефикасност и пропорционалност, с цел намаляване на разходите и засилване на степента на предвидимост за икономическите оператори;
 ж)
 необходимостта от недискриминационно третиране що се отнася до изискванията и процедурите, приложими по отношение на вноса, износа и транзитните стоки, при все че се приема, че пратките биха могли да бъдат третирани различно в съответствие с обективните критерии за оценка на риска;
 з)
 постепенното развиване на системите, в това число и на системите, основаващи се на информационните технологии, както по отношение на износа, така и по отношение на вноса, за да се улесни обменът на данни между икономическите оператори, митническите администрации и другите служби;
 и)
 въвеждането на системи, които улесняват вноса на стоки чрез използването на опростени митнически процедури и процеси, включително митническо оформяне преди пристигане на стоките;
 й)
 премахването на всички изисквания за задължително използване на предекспедиционни проверки, както е определено в Споразумението на СТО за предекспедиционна проверка, или на еквивалентни такива;
 к)
 прилагането на правила, с които се гарантира, че санкциите, налагани при маловажни нарушения на митническите разпоредби или на процедурните изисквания, са пропорционални и че прилагането им не води до неоправдано забавяне при митническо оформяне;
 л)
 система от обвързващи решения по въпросите, свързани с митниците, особено по отношение на тарифното класиране и правилата за произход, в съответствие с правилата, определени съответно в техните законодателства;
 м)
 улесняването на транзитното преминаване;
 н)
 премахването на всички изисквания за задължително използване на митнически посредници; както и на
 о)
 прозрачни, недискриминационни и пропорционални правила по отношение на лицензирането на митническите посредници.
 2. С цел подобряване на методите на работа и гарантиране на прозрачността и ефикасността на митническите операции страните:
 а)
 гарантират поддържането на най-високо равнище на почтеност, посредством прилагането на антикорупционни мерки в тази област;
 б)
 предприемат по-нататъшни действия за намаляване, опростяване и стандартизиране на данните в документацията, изисквана от митниците и другите свързани с тях агенции;
 в)
 опростяват, в рамките на възможното, изискванията и формалностите по отношение на бързото вдигане и митническо оформяне на стоките;
 г)
 осигуряват ефикасни, бързи и недискриминационни процедури, които предоставят възможност за обжалване на административните действия, актове и решения на митническите и другите агенции, които засягат вноса, износа или транзитните стоки. Процедурите за обжалване трябва да бъдат лесно достъпни за всички, включително за малките и средните предприятия; както и
 д)
 създават благоприятна среда за ефективно изпълнение на законодателните изисквания.
 Член 44
 Улесняване на транзитното преминаване
 1. Страните гарантират свободен транзит през тяхната територия при следване на най-подходящия за целта маршрут. Евентуалните проверки или изисквания трябва да бъдат недискриминационни, пропорционални и прилагани по еднакъв начин.
 2. Без да се засяга упражняването на законен митнически контрол,


text:
страните предоставят на транзитния трафик третиране, което е не по-малко благоприятно от третирането, предоставяно на местните стоки, износ и внос, и на тяхното придвижване.
 3. Страните:
 а)
 използват режими на транспортиране под митнически контрол, които позволяват транзит на стоки, без да е необходимо да бъдат заплащани мита или други такси, при условие че бъде представена подходяща гаранция;
 б)
 насърчават и прилагат регионални договорености в областта на транзита;
 в)
 използват международните стандарти и инструменти, свързани с транзита; както и
 г)
 насърчават координацията между всички съответни агенции, както в рамките на страната, така и между страните.
 Член 45
 Отношения с бизнес средите
 Страните постигат съгласие относно:
 а)
 осигуряването на публичен достъп до всички митнически законодателни актове, процедури, такси и плащания, както и — при възможност — до необходимите пояснения, като това става, доколкото е възможно, чрез електронни средства;
 б)
 редовното и навременно провеждане, в рамките на възможното, на консултации с търговските представители по законодателните предложения и процедури, свързани с митниците и свързаните с митниците търговски въпроси;
 в)
 въвеждането, където е приложимо, и влизането в сила на всяко ново или изменено законодателство или процедури по начин, който позволява на търговците да се подготвят добре за спазването им. Страните предоставят публичен достъп до съответните известия от административен характер, включително изискванията на агенциите и процедурите при въвеждане на стоки, работното време и правилата за дейността на митническите учреждения на пристанищата и граничните пунктове, както и данни за звената за контакт, към които да се отправят искания за информация; както и
 г)
 насърчаването на сътрудничеството между операторите и съответните администрации посредством използване на инструменти от рода на меморандуми за разбирателство.
 Член 46
 Митническо остойностяване
 1. Споразумението относно прилагането на член VII от ГАТТ от 1994 г. (наричано по-долу „Споразумение на СТО относно митническото остойностяване“) урежда правилата за митническо остойностяване, прилагани по отношение на търговията, попадаща в обхвата на настоящото споразумение.
 2. Страните си сътрудничат с оглед постигането на общ подход към въпросите, свързани с митническото остойностяване.
 Член 47
 Хармонизиране на митническите стандарти на регионално равнище
 1. Страните насърчават хармонизирането на митническото законодателство, процедури, стандарти и изисквания.
 2. Съдържанието и темпът на този процес се определят от всяка една от страните.
 Член 48
 Подкрепа на митническите администрации на държавите по СИП ЮАОР.
 1. Страните признават значението на оказването на подкрепа на митническите администрации на държавите по СИП ЮАОР за целите на прилагането на настоящата глава, в съответствие с разпоредбите на част I, глава III.
 2. С приоритет при подкрепата се ползват следните области:
 а)
 прилагане на съвременни митнически практики, включително:
 i)
 управление на риска;
 ii)
 контрол след вдигане на стоките; и
 iii)
 автоматизация на митническите процедури;
 б)
 контрол на митническото остойностяване, класирането и правилата за произход, включително с оглед изпълнение на изискването на член 43, параграф 1, буква й);
 в)
 улесняване на транзита и повишаване на ефективността на регионалните договорености в областта на транзита;
 г)
 въпросите, свързани с прозрачността по отношение на публикуването и управлението във връзка с всички търговски разпоредби, както и на всички съответни такси и формални изисквания;
 д)
 въвеждане и прилагане на процедури и

type: contracts

jurisdiction: EU


text:
практики, които отразяват международните инструменти и стандарти, приложими в областта на митниците и търговията, inter alia, ревизираната Конвенция от Киото за опростяване и уеднаквяване на митническите процедури и Рамката от стандарти на СМО за сигурност и улесняване на глобалната търговия.
 3. Страните признават необходимостта от проучвания за оценка на специфичните потребности, които да вземат предвид ситуацията във всяка отделна държава и използват инструментите на СТО и СМО за оценка на потребностите или всякакви други инструменти, по чието използване е постигнато взаимно съгласие.
 Член 49
 Преходни разпоредби
 1. Страните признават необходимостта от преходни разпоредби, чрез които да се гарантира безпрепятственото прилагане на разпоредбите на настоящата глава.
 2. С оглед необходимостта от засилване на капацитета им в областта на митниците и улесняването на търговията и без да се засягат техните права и задължения в рамките на СТО, държавите по СИП ЮАОР се ползват от преходен период от осем (8) години, за да изпълнят изискванията, посочени в членове 27, 43, 44 и 45, ако към момента на влизане в сила на настоящото споразумение съществува необходимост от изграждане на капацитет.
 3. Съвместният съвет може да реши преходният период да се удължи с две (2) години, в случай че все още не е достигнат необходимият капацитет.
 Член 50
 Специален комитет по митниците и улесняването на търговията
 1. Страните създават Специален комитет по митниците и улесняването на търговията, съставен от представители на страните.
 2. Функциите на Специалния комитет по митниците и улесняването на търговията включват:
 а)
 мониторинг на прилагането и управлението във връзка с настоящата глава и на протокол I;
 б)
 осигуряване на средище за консултации и дискусии по всички въпроси, свързани с митниците, включително правилата за произход, общите митнически процедури, митническото остойностяване, тарифното класиране, транзита и административната взаимопомощ по митнически въпроси;
 в)
 засилване на сътрудничеството за разработване, въвеждане и прилагане на правила за произход и свързаните с тях митнически процедури, на общите митнически процедури и административната взаимопомощ по митнически въпроси;
 г)
 засилване на сътрудничеството за изграждане на капацитет и техническа помощ;
 д)
 наблюдение на прилагането на член 47;
 е)
 установяване на собствен процедурен правилник, както и
 ж)
 разглеждане на всякакви други договорени между страните въпроси, които са свързани с настоящата глава.
 3. Специалният комитет по митниците и улесняването на търговията заседава на дата и при дневен ред, предварително договорени между страните.
 4. Страните се редуват при председателстването на заседанията на Специалния комитет по митниците и улесняването на търговията.
 5. Специалният комитет по митниците и улесняването на търговията докладва на Комитета по търговия и развитие.
 ГЛАВА V
 Технически пречки пред търговията
 Член 51
 Многостранни задължения
 1. Страните потвърждават своя ангажимент да спазват правата и задълженията, посочени в Споразумението за техническите пречки пред търговията (наричано по-долу „Споразумение на СТО за ТПТ“).
 2. Посочените права и задължения са в основата на действията на страните по настоящата глава.
 Член 52
 Цели
 Страните се договарят:
 а)
 да си сътрудничат с оглед улесняване и увеличаване на търговията със стоки помежду им посредством набелязване, предотвратяване и премахване на ненужните пречки пред търговията при условията, предвидени в Споразумението на СТО за ТПТ;
 б)


text:
да си сътрудничат при засилването на регионалната интеграция, и по-специално интеграцията и сътрудничеството между държавите по СИП ЮАОР по въпроси, свързани с ТПТ; и
 в)
 да създадат и укрепят техническия капацитет на държавите по СИП ЮАОР по въпроси, свързани с ТПТ.
 Член 53
 Обхват и определения
 1. Разпоредбите на настоящата глава се прилагат за стандартите, техническите регламенти и процедурите за оценяване на съответствието, определени в Споразумението на СТО за ТПТ, доколкото същите засягат търговията, попадаща в обхвата на настоящото споразумение.
 2. За целите на настоящата глава се прилагат определенията, използвани в Споразумението на СТО за ТПТ.
 Член 54
 Сътрудничество и регионална интеграция
 Страните изразяват съгласие, че сътрудничеството между националните и регионалните органи, действащи в областта на ТПТ, както в публичния, така и в частния сектор, е важно за улесняване на търговията в рамките на региона, както и между страните, а също така и за цялостния процес на регионална интеграция, и се задължават да си сътрудничат за целта.
 Член 55
 Прозрачност
 1. Страните потвърждават отново принципа на прозрачност при прилагането на техническите регламенти и стандарти в съответствие със Споразумението на СТО за ТПТ.
 2. Страните признават значението на ефикасните механизми за консултиране, уведомяване и обмен на информация по отношение на техническите регламенти и стандарти в съответствие със Споразумението на СТО за ТПТ.
 3. Страните се договарят да създадат механизъм за ранно предупреждение, за да гарантират, че държавите по СИП ЮАОР са предварително информирани за новите мерки на ЕС, които могат да окажат влияние върху износа на държавите по СИП ЮАОР, предназначен за ЕС. Страните използват по възможно най-добрия начин съществуващите механизми и избягват ненужното дублиране на многостранни или едностранни механизми.
 Член 56
 Мерки, свързани с техническите пречки пред търговията
 Страните се договарят да набележат и прилагат механизми измежду подкрепяните от Споразумението на СТО за ТПТ, които са най-подходящи за конкретните въпроси или сектори от приоритетно значение. Тези механизми могат да включват:
 а)
 засилване на сътрудничеството между страните с оглед улесняване на достъпа им до пазарите на другата страна чрез повишаване на взаимното познаване и разбиране на съответните за страната системи в областта на техническите регламенти, стандарти, метрологията, акредитацията и оценяването на съответствието;
 б)
 обмен на информация, определяне и прилагане на подходящи механизми за конкретни въпроси или сектори, например привеждане в съответствие с международни стандарти, приемане на предоставяната от доставчика декларация за съответствие, използването на международно призната система за акредитиране на органите за оценяване на съответствието и използването на международни системи за изпитване на продукти и сертифициране;
 в)
 набелязване и организиране на специфични за дадени сектори дейности по стандартите, техническите регламенти и процедурите за оценяване на съответствието с оглед улесняване разбирането и достъпа до пазарите на другата страна. Тези сектори ще се избират, като се вземат предвид основните области на търговия, включително продуктите от приоритетно значение;
 г)
 разработване на дейности и мерки за сътрудничество с оглед оказване на подкрепа за упражняването на правата и изпълнението на задълженията, произтичащи от Споразумението на СТО за ТПТ;
 д)
 разработване, когато е целесъобразно, на общи позиции и подходи по практиките в техническото регламентиране, включващи прозрачност, консултации,


text:
необходимост и пропорционалност, използване на международните стандарти, на изискванията за оценяване на съответствието, използване на оценка на риска и на въздействието, осигуряване на спазването и надзор на пазара;
 е)
 насърчаване на хармонизацията, когато това е възможно и в области от взаимен интерес, по посока на международните стандарти, както и на използването на такива стандарти при изготвянето на технически регламенти и на процедури за оценяване на съответствието;
 ж)
 ангажиране за своевременно разглеждане на възможността за договаряне на споразумения за взаимно признаване в секторите от взаимен икономически интерес;
 з)
 насърчаване на сътрудничеството между организациите на страните, които отговарят за техническите регламенти, метрологията, стандартизацията, изпитването, сертифицирането, проверките и акредитирането, както и
 и)
 насърчаване на участието на държавите по СИП ЮАОР в международните организации по стандартизация.
 Член 57
 Роля на Комитета по търговия и развитие във връзка с въпроси, свързани с ТПТ
 Страните се договарят, че Комитетът по търговия и развитие е компетентен за:
 а)
 наблюдение и преглед на прилагането на настоящата глава;
 б)
 осигуряване на координация и предоставяне на консултации по въпроси, свързани с ТПТ;
 в)
 набелязване и преглед на секторите и продуктите от приоритетно значение и произтичащите от това области на сътрудничество от приоритетно значение;
 г)
 отправяне на препоръки за изменения на настоящата глава, когато това е необходимо и целесъобразно; както и
 д)
 разглеждане на всякакви други договорени между страните въпроси, които са свързани с настоящата глава.
 Член 58
 Изграждане на капацитет и техническа помощ
 1. Страните признават значението на сътрудничеството в областта на техническите регламенти, стандартите, метрологията, акредитацията и оценяването на съответствието с оглед постигане на определените в настоящата глава цели.
 2. Страните постигат съгласие, че следните области на сътрудничество са от приоритетно значение:
 а)
 установяване на подходящи договорености за обмен на експертен опит, включително подходящо обучение, предназначено да се гарантира достатъчна и трайна техническа компетентност на съответните органи по стандартизация и оценяване на съответствието в държавите по СИП ЮАОР, както и взаимно разбиране между тези органи на територията на страните;
 б)
 развитие на капацитета на държавите по СИП ЮАОР в областта на техническите регламенти, метрологията, стандартите, акредитацията и оценяването на съответствието посредством модернизиране или създаване на лаборатории и друго оборудване. Във връзка с това страните признават важността на засилването на регионалното сътрудничество и необходимостта да бъдат взети предвид продуктите и секторите от приоритетно значение;
 в)
 разработване и приемане, в рамките на държавите по СИП ЮАОР, на хармонизирани технически регламенти, стандарти, метрология, акредитация и процедури за оценяване на съответствието въз основа на съответните международни стандарти;
 г)
 подпомагане участието на държавите по СИП ЮАОР в международните дейности по стандартизация, акредитиране и метрология; както и
 д)
 създаване на бюра за информация и сигнализиране за технически пречки пред търговията в държавите по СИП ЮАОР.
 ГЛАВА VI
 Санитарни и фитосанитарни мерки
 Член 59
 Многостранни задължения
 1. Страните потвърждават ангажимента си да спазват правата и задълженията, предвидени в Споразумението за санитарните и фитосанитарните мерки (наричано по-долу „Споразумение на СТО за СФС“) и Международната конвенция за растителна защита (МКРЗ), както и тези, предвидени от Комисията по Codex Alimentarius и Световната организация за здравеопазване на животните (OIE).
 2.


text:
Посочените права и задължения са в основата на дейностите на страните по настоящата глава.
 Член 60
 Цели
 Страните се договарят:
 а)
 да улесняват търговията и инвестициите в рамките на държавите по СИП ЮАОР и между страните, като същевременно гарантират, че приетите мерки се прилагат единствено до степен, необходима за защита на живота и здравето на хората, животните и растенията, в съответствие с разпоредбите на Споразумението на СТО за СФС;
 б)
 да си сътрудничат в засилването на регионалната интеграция и по-специално сътрудничеството между държавите по СИП ЮАОР по въпросите, свързани със санитарните и фитосанитарните мерки (наричани по-долу „мерки СФС“) и да разглеждат проблемите, произтичащи от мерките СФС по отношение на секторите и продуктите от приоритетно значение, изброени в приложение VI, като същевременно отдават дължимото внимание на регионалната интеграция;
 в)
 да насърчават сътрудничеството, насочено към признаване на подходящи нива на защита при прилагането на мерките СФС, както и
 г)
 да изграждат и укрепват техническия капацитет на държавите по СИП ЮАОР за изпълнението и наблюдението на мерките СФС, включително чрез насърчаване на по-широкото използване на международните стандарти и на други аспекти, свързани с мерките СФС.
 Член 61
 Обхват и определения
 1. Разпоредбите на настоящата глава се прилагат за мерките СФС, определени в Споразумението на СТО за СФС.
 2. За целите на настоящата глава се прилагат определенията, използвани в Споразумението на СТО за СФС и от международните органи по стандартизация, а именно Комисията по Codex Alimentarius, МКРЗ и OIE.
 Член 62
 Компетентни органи
 1. Компетентните органи по прилагането на посочените в настоящата глава мерки са съответните органи, отговарящи за изпълнението на мерките СФС в страните.
 2. В съответствие с настоящото споразумение страните се информират взаимно за техните съответни компетентни органи по мерките СФС и за всякакви промени в тях.
 Член 63
 Прозрачност
 1. Страните потвърждават отново принципа на прозрачност при прилагането на мерките СФС в съответствие със Споразумението на СТО за СФС.
 2. Страните признават значението на ефикасните механизми за консултиране, уведомяване и обмен на информация по отношение на мерките СФС в съответствие със Споразумението на СТО за СФС.
 3. Страната вносител уведомява страната износител за всички промени в своите санитарни и фитосанитарни изисквания по отношение на вноса, които могат да окажат влияние върху търговията, попадаща в обхвата на настоящата глава. Страните поемат ангажимент да създадат механизми за обмен на такава информация, когато това е целесъобразно.
 4. При определянето на условията за внос страните ще прилагат принципа на определяне на зони или на компартменти, като вземат предвид международните стандарти. Също така страните могат съвместно и за всеки отделен случай, когато това е възможно, да определят и предлагат зони или компартменти с определен санитарен или фитосанитарен статут, с цел да се избегне нарушаване на търговията.
 Член 64
 Обмен на информация
 1. Страните се договарят да създадат система за ранно предупреждение, за да гарантират, че държавите по СИП ЮАОР са предварително информирани за новите мерки СФС на ЕС, които могат да окажат влияние върху износа на държавите по СИП ЮАОР, предназначен за ЕС. Тази система се основава, когато е приложимо, на съществуващите механизми.
 2. Страните се


text:
договарят да си сътрудничат за по-нататъшното разработване на мрежата за епидемиологично наблюдение на болестите по животните и в областта на фитосанитарната защита. Страните ще обменят информация за появата на вредители и болести, за които е известно, че представляват непосредствена опасност за другата страна.
 Член 65
 Роля на Комитета по търговия и развитие по въпроси, свързани с мерките СФС
 Комитетът по търговия и развитие е компетентен за:
 а)
 наблюдение и преглед на прилагането на настоящата глава;
 б)
 предоставяне на консултации и формулиране на препоръки по отношение на прилагането на настоящата глава с оглед постигането на нейните цели;
 в)
 осигуряване на средище за дискусии и обмен на информация, както и за разглеждане на свързани със сътрудничеството въпроси;
 г)
 отправяне на препоръки за изменения на настоящата глава, когато това е необходимо и целесъобразно;
 д)
 преглед на списъка на продуктите и секторите от приоритетно значение, включени в ПРИЛОЖЕНИЕ VI, и на произтичащите от тях области на сътрудничество от приоритетно значение;
 е)
 насърчаване на сътрудничеството по разработването, прилагането и правоприлагането на мерките СФС, както и
 ж)
 обсъждане на всички други относими въпроси, свързани с тази област.
 Член 66
 Консултации
 Ако една от страните сметне, че другата страна е предприела мерки, които могат да окажат или са оказали влияние върху достъпа до нейния пазар, се провеждат подходящи консултации, за да се избегне неоправдано забавяне и да се намери подходящо решение в съответствие със Споразумението на СТО за СФС. За тази цел страните си предоставят взаимно наименованията и адресите на звената за контакт с експертен опит по санитарните и фитосанитарните въпроси, за да улеснят комуникацията и обмена на информация.
 Член 67
 Сътрудничество, изграждане на капацитета и техническа помощ
 Страните се договарят:
 а)
 да насърчават сътрудничеството между съответстващите си институции на страните;
 б)
 да си сътрудничат за улесняване на регионалната хармонизация на мерките и разработването на подходящи регулаторни рамки и политики в рамките на държавите по СИП ЮАОР и помежду им, като по този начин способстват за търговията и инвестициите в рамките на региона, както и
 в)
 да си сътрудничат в следните области от приоритетно значение:
 i)
 изграждане на технически капацитет в публичния и частния сектор на държавите по СИП ЮАОР, за да се направи възможно осъществяването на санитарен и фитосанитарен контрол, включително обучение и информационни мероприятия във връзка с инспектиране, сертифициране, надзор и контрол;
 ii)
 изграждане на капацитет в държавите по СИП ЮАОР за запазване и разширяване на техните възможности за достъп до пазарите;
 iii)
 изграждане на капацитет, за да се гарантира, че предприетите мерки не се превръщат в ненужни пречки пред търговията, като същевременно се признават правата на страните да определят собствени подходящи нива на защита;
 iv)
 укрепване на техническия капацитет за прилагане и надзор на мерките СФС, включително насърчаване на по-широка употреба на международните стандарти;
 v)
 насърчаване на сътрудничеството по прилагането на Споразумението на СТО за СФС, и по-специално укрепване на бюрата за информация и процедурите за сигнализиране на държавите по СИП ЮАОР, както и по други въпроси, свързани със съответните международни органи по стандартизация;
 vi)
 развиване на капацитета за анализ на риска, хармонизация, съответствие,


text:
изпитване, сертифициране, наблюдение на остатъчните вещества, проследимост и акредитиране, включително и чрез модернизиране или подготвяне на лаборатории и друго оборудване, с цел да се помогне на държавите по СИП ЮАОР да отговорят на изискванията на международните стандарти. Във връзка с това страните признават важността на засилването на регионалното сътрудничество и необходимостта да бъдат взети предвид продуктите и секторите от приоритетно значение, определени в съответствие с настоящата глава, както и
 vii)
 оказване на подкрепа за участието на държавите по СИП ЮАОР в съответните международни органи по стандартизация.
 ГЛАВА VII
 Селско стопанство
 Член 68
 Сътрудничество в областта на селското стопанство
 1. Страните подчертават важността на селскостопанския сектор за държавите по СИП ЮАОР с оглед на хранителната обезпеченост, създаването на заетост в селските райони, увеличаването на доходите на домакинствата на селскостопанските производители, създаването на приобщаваща икономика в селските райони, и като основа за по-широката индустриализация и устойчивото развитие, както и с оглед на приноса му за постигането на целите на настоящото споразумение.
 2. От датата на влизане в сила на настоящото споразумение в търговията между страните не се допуска използването на експортни субсидии за селскостопански стоки.
 3. Между ЕС и държавите по СИП ЮАОР се установява партньорство в селскостопанския сектор, за да се улесни обменът на мнения между страните в областта на селското стопанство, inter alia, хранителната обезпеченост, развитието, регионалните вериги за създаване на стойност и интеграцията. Обхватът на въпросите и оперативните правила за партньорството в селскостопанския сектор се определят с общо съгласие на страните, действащи в рамките на посочения в член 103 комитет.
 ГЛАВА VIII
 Текущи плащания и движение на капитали
 Член 69
 Текущи плащания
 1. При спазване на разпоредбите на членове 70 и 71, страните се ангажират да не налагат ограничения и да допускат извършването на всички плащания по текущи сделки между пребиваващи на тяхна територия лица в свободно конвертируема валута.
 2. Страните могат да предприемат необходимите мерки, за да гарантират, че разпоредбите на параграф 1 не се използват за преводи, които не са в съответствие със законовите и подзаконовите им нормативни разпоредби.
 Член 70
 Защитни мерки
 1. Когато, при изключителни обстоятелства, плащанията и движението на капитали между страните причиняват или застрашават да причинят сериозни затруднения в изпълнението на паричната политика или политиката на обменни курсове в една или повече държави по СИП ЮАОР или в една или повече държави — членки на Европейския съюз, ЕС или съответната държава по СИП ЮАОР може да предприеме строго необходими защитни мерки по отношение на плащанията и движението на капитали за срок от не повече от шест (6) месеца.
 2. Съвместният съвет се информира незабавно за приемането на всяка защитна мярка и при първа възможност — за графика за нейното премахване.
 Член 71
 Затруднения по платежния баланс
 Когато една или повече държави — членки на Европейския съюз, или държава по СИП ЮАОР е изправена пред сериозни затруднения, свързани с платежния баланс или с външната финансова позиция, или е застрашена от настъпването на такива, тя може в съответствие с условията, установени в Споразумението за СТО и Устава на Международния валутен фонд, да приеме ограничителни мерки,


text:
които са с ограничена продължителност и не могат да надхвърлят необходимото за справяне със ситуацията, свързана с платежния баланс. Страната, която е предприела или запазила такива мерки, своевременно уведомява за това другата страна и представя във възможно най-кратък срок график относно премахването на въпросните мерки.
 ГЛАВА IX
 Търговия с услуги и инвестиции
 Член 72
 Цели
 Страните признават нарастващото значение на търговията с услуги и инвестициите за развитието на техните икономики и потвърждават отново своите ангажименти във връзка с услугите, поети съгласно членове 41— 43 от Споразумението от Котону, както и своите съответни права и задължения по Общото споразумение по търговията с услуги (ГАТС).
 Член 73
 Търговия с услуги
 1. Страните могат да проведат преговори относно търговията с услуги с цел разширяване на приложното поле на настоящото споразумение. В тази връзка Ботсуана, Лесото, Мозамбик и Свазиленд (наричани по-долу „участващите държави по СИП ЮАОР“), от една страна, и ЕС, от друга страна, вече започнаха и ще продължат да водят преговори във връзка с търговията с услуги.
 2. Преговорите между ЕС и участващите държави по СИП ЮАОР се ръководят от следните принципи:
 а)
 преговорите обхващат определенията и принципите за либерализиране на търговията с услуги;
 б)
 преговорите обхващат списъците на задълженията, с които се определят условията, приложими за либерализирането на търговията с услуги. Тези условия се посочват за всеки либерализиран сектор и включват, когато това е необходимо, ограничения по отношение на достъпа до пазара и националното третиране, както и преходни периоди за либерализацията;
 в)
 преговорите също така обхващат нормативните разпоредби в подкрепа на либерализирането на търговията с услуги;
 г)
 либерализирането на търговията с услуги трябва да отговаря на изискванията на член V ГАТС;
 д)
 либерализирането на търговията с услуги трябва да бъде реципрочно и асиметрично, като се отчитат нуждите за развитие на участващите държави по СИП ЮАОР. Това може също така да доведе до включването на разпоредби относно сътрудничеството и специалното и диференцираното третиране;
 е)
 преговорите се основават на съответните разпоредби от съществуващите приложими правни рамки.
 3. ЕС и участващите държави по СИП ЮАОР се договарят да си сътрудничат за укрепване на регулаторните рамки на участващите държави по СИП ЮАОР, както и да си оказват подкрепа за изпълнението на задълженията, произтичащи от преговорите в съответствие с член 13, параграф 5. Страните признават, че в съответствие с член 13, параграф 8 изграждането на търговски капацитет може да окаже подкрепа за развитието на стопанската дейност.
 4. Ако дадена страна, която не е страна по споразумение относно търговията с услуги, договорено в съответствие с параграфи 1 и 2, желае да се присъедини, тя може да договори условията за присъединяването си към това споразумение.
 5. Ако споразумение, произтичащо от преговорите, предвидени в параграфи 1 и 4, би довело до последици, несъвместими с бъдещото развитие на рамката за услуги за региона на ЮАОР, страните ще проведат преговори, за да приведат настоящото споразумение в съответствие с тази регионална рамка, като същевременно осигурят баланс на ползите.
 Член 74
 Търговия и инвестиции
 1. ЕС и участващите държави по СИП ЮАОР се договарят да си сътрудничат по отношение на инвестициите в съответствие с


text:
член 13, параграф 6 и в бъдеще могат да разгледат възможността за договаряне на споразумение относно инвестициите в икономически сектори, различни от услугите.
 2. Ако дадена страна, която не е страна по споразумение относно инвестициите, договорено в съответствие с параграф 1, желае да се присъедини, тя може да договори условията за присъединяването си към това споразумение.
 3. Ако споразумение, произтичащо от преговорите, предвидени в параграфи 1 и 2, би довело до последици, несъвместими с бъдещото развитие на рамката за инвестиции за региона на ЮАОР, страните ще положат съвместни усилия, за да приведат настоящото споразумение в съответствие с тази регионална рамка, като същевременно осигурят баланс на ползите.
 ЧАСТ III
 ПРЕДОТВРАТЯВАНЕ И УРЕЖДАНЕ НА СПОРОВЕ
 ГЛАВА I
 Цел и приложно поле
 Член 75
 Цел
 1. Целта на част III е предотвратяване или уреждане на спорове между страните, свързани с тълкуването и прилагането на настоящото споразумение, с оглед постигане на взаимно приемливо решение, когато това е възможно.
 2. По спорове, свързани със съвместни действия на държавите — членки на Южноафриканския митнически съюз, те действат съвместно за целите на настоящата част, а ЕС предприема действия по отношение на целия Южноафрикански митнически съюз.
 3. По спорове, свързани със самостоятелно действие на държава по СИП ЮАОР, съответната държава по СИП ЮАОР действа самостоятелно за целите на настоящата част, а ЕС предприема действия само по отношение на конкретната държава, за която той счита, че е нарушила разпоредба на настоящото споразумение.
 Член 76
 Приложно поле
 1. Част III се прилага за всеки спор, свързан с тълкуването и прилагането на настоящото споразумение, освен ако изрично не е предвидено друго.
 2. Независимо от параграф 1, процедурата, установена в член 98 от Споразумението от Котону, се прилага в случай на спор във връзка с финансиране, свързано със сътрудничеството за развитие между страните.
 ГЛАВА II
 Консултации и медиация
 Член 77
 Консултации
 1. Страните полагат усилия за разрешаване на всеки един спор, посочен в член 76, като започват добросъвестни консултации с цел постигане на решение по взаимно съгласие.
 2. Страна, която иска да започне консултации, изпраща на другата страна писмено искане, с копие до Комитета по търговия и развитие, в което се посочват спорната мярка и разпоредбите от настоящото споразумение, с които смята, че мярката не е съобразена.
 3. Консултациите се провеждат в рамките на четиридесет (40) дни от датата на получаване на искането. Консултациите се считат за приключени след изтичане на шестдесет (60) дни от датата на получаване на искането, освен ако двете страни не се договорят да ги продължат. Цялата информация, разкрита по време на консултациите, остава поверителна.
 4. Консултациите по неотложни въпроси, включително тези, които са свързани с малотрайни или сезонни стоки, се провеждат в рамките на петнадесет (15) дни от датата на получаване на искането, и се считат за приключени след изтичане на тридесет (30) дни от датата на получаване на искането.
 5. Ако консултациите не са проведени в срока, установен съответно в параграф 3 или 4, или ако консултациите са приключили, без да се стигне до взаимно приемливо решение, страната, подала искането за започване на процедурата, може да


text:
поиска съставянето на арбитражен комитет в съответствие с член 79.
 Член 78
 Медиация
 1. Ако след консултациите не се стигне до взаимно приемливо решение, страните могат, по взаимно съгласие, да използват услугите на медиатор. Медиацията има за предмет въпроса, посочен в искането за провеждане на консултации, освен ако страните не решат друго.
 2. Председателят на Комитета по търговия и развитие или негов представител избира чрез жребий измежду посочените в списъка в член 94 лица медиатор, който не е гражданин на никоя от страните, освен ако страните не се споразумеят за конкретен медиатор в срок от петнадесет (15) дни от датата на постигане на съгласие за отправяне на искане за медиация. Изборът се прави в срок от двадесет и пет (25) дни от датата на предаване на документа с постигнатото съгласие за отправяне на искане за медиация и в присъствието на представител на всяка от страните. Медиаторът свиква среща със страните не по-късно от тридесет (30) дни след избирането си. Медиаторът получава представените от всяка страна изложения не по-късно от петнадесет (15) дни преди заседанието и съобщава становището си не по-късно от четиридесет и пет (45) дни след избирането си.
 3. В своето становище медиаторът може да включи препоръка за начин на разрешаване на спора, който е в съответствие с разпоредбите на настоящото споразумение Неговото становище не е обвързващо.
 4. Страните могат да се споразумеят за промяна на сроковете, посочени в параграф 2. Медиаторът също може да реши да промени тези срокове, по искане на някоя от страните или по своя собствена инициатива, в зависимост от конкретните трудности, с които се е сблъскала засегнатата страна, или от сложността на случая.
 5. Процедурата по медиация, и по-специално цялата разкрита информация и позициите, заети от страните по време на тази процедура, остават поверителни.
 ГЛАВА III
 Процедури по уреждане на спорове
 Член 79
 Започване на арбитражната процедура
 1. Ако страните не успеят да решат спора чрез консултации, както е предвидено в член 77, или чрез медиация, както е предвидено в член 78, страната, подала искането за започване на процедурата, може да поиска съставянето на арбитражен комитет.
 2. Искането за съставяне на арбитражен комитет се отправя в писмен вид до страната, срещу която е подадено искането за започване на процедурата, и до Комитета по търговия и развитие. Страната, подала искането за започване на процедурата, посочва в искането си за съставяне на арбитражен комитет конкретните мерки, които са предмет на спора, и обяснява как тези мерки нарушават разпоредбите на настоящото споразумение.
 Член 80
 Съставяне на арбитражния комитет
 1. Арбитражният комитет се състои от трима (3) арбитри.
 2. Всяка страна определя един арбитър в рамките на десет (10) дни от датата на получаване на искането за съставяне на арбитражен комитет. Двамата (2) арбитри определят трети арбитър, който да председателства арбитражния комитет, в рамките на двадесет (20) дни от датата на получаване на искането за съставяне на комитет. Председателят на арбитражния комитет не трябва да бъде гражданин на нито една от страните, нито да пребивава постоянно на тяхна територия.
 3. Ако всичките трима (3) арбитри не са определени


text:
в рамките на двадесет (20) дни, или ако в рамките на десет (10) дни от определянето на третия арбитър една от страните представи пред Комитета по търговия и развитие писмено мотивирано възражение срещу определените арбитри, всяка една от страните може да поиска от председателя на Комитета по търговия и развитие или от негов представител да избере всичките трима (3) арбитри чрез жребий от списъка, изготвен съгласно член 94, като един е измежду лицата, предложени от страната, подала искането за започване на процедурата, втори — измежду лицата, предложени от страната, срещу която е подадено искането за започване на процедурата, а третият — измежду лицата, избрани от страните да председателстват комитета. Ако страните се споразумеят за един или повече от членовете на арбитражния комитет, останалите членове се избират по процедурата, определена в настоящия параграф.
 4. Председателят на Комитета по търговия и развитие или негов представител избира арбитрите в рамките на пет (5) дни от датата на получаване на искането, подадено от някоя от страните и посочено в параграф 3, и в присъствието на представител на всяка от страните.
 5. Датата на съставяне на арбитражния комитет е датата, на която тримата (3) арбитри са окончателно избрани.
 Член 81
 Междинен доклад на комитета
 Арбитражният комитет представя на страните междинен доклад, съдържащ както описателна част, така и неговите констатации и заключения, като правило не по-късно от сто и двадесет (120) дни след датата на съставяне на арбитражния комитет. При неотложни случаи срокът се намалява на шестдесет (60) дни. Всяка страна може, в рамките на петнадесет (15) дни от предаването на доклада, да предостави на арбитражния комитет в писмен вид бележките си по конкретни аспекти от междинния доклад.
 Член 82
 Арбитражно решение
 1. Арбитражният комитет съобщава решението си на страните и Комитета по търговия и развитие в рамките на сто и петдесет (150) дни от датата на съставяне на арбитражния комитет. Когато той счете, че този срок не може да бъде спазен, председателят на арбитражния комитет е длъжен да уведоми писмено страните и Комитета по търговия и развитие, като посочи причините за забавата и датата, на която комитетът предвижда да приключи своята работа. При никакви обстоятелства решението не трябва да бъде постановено след изтичане на сто и осемдесет (180) дни от датата на съставяне на арбитражния комитет.
 2. При неотложни случаи, включително тези, които са свързани с малотрайни или сезонни стоки, арбитражният комитет прави всичко необходимо да се произнесе в рамките на деветдесет (90) дни от датата на своето съставяне. В рамките на десет (10) дни от своето съставяне арбитражният комитет може да се произнесе с предварително решение за това дали смята случая за неотложен.
 3. Всяка страна може да поиска от арбитражния комитет да изготви препоръка за начина, по който страната, срещу която е подадено искането за започване на процедурата, би могла да изпълни решението.
 Член 83
 Изпълнение на арбитражното решение
 Страната, срещу която е подадено искането за започване на процедурата, предприема всички необходими мерки, за да изпълни арбитражното решение, а страните полагат усилия, за да се договорят за срока, в който да се изпълни


text:
решението.
 Член 84
 Разумен срок за изпълнение
 1. Не по-късно от тридесет (30) дни след като страните получат съобщение за арбитражното решение, страната, срещу която е подадено искането за започване на процедурата, уведомява страната, подала искането за започване на процедурата, както и Комитета по търговия и развитие, за разумния срок, който ще ѝ бъде необходим за изпълнение на арбитражното решение.
 2. След съобщение от страната, срещу която е подадено искането за започване на процедурата, страните полагат усилия да се договорят за такъв разумен срок. В случай на несъгласие между страните по отношение на разумния срок за изпълнение на арбитражното решение, страната, подала искането за започване на процедурата, подава, в рамките на тридесет (30) дни от съобщението съгласно параграф 1, писмено искане до първоначално съставения арбитражен комитет да определи продължителността на разумния срок. Това искане едновременно се съобщава на страната, срещу която е подадено искането за започване на процедурата, и на Комитета по търговия и развитие. Арбитражният комитет съобщава решението си на страните и Комитета по търговия и развитие в рамките на тридесет (30) дни от датата на получаване на искането.
 3. При определяне на продължителността на разумния срок арбитражният комитет взема предвид времето, от което страната, срещу която е подадено искането за започване на процедурата, като правило би имала нужда за приемане на законодателни или административни мерки, съпоставими с тези, които тя смята за необходими, за да се осигури изпълнение. Арбитражният комитет взема предвид също така ограниченията в капацитета и различните нива на развитие, които могат да се отразят неблагоприятно на предприемането на необходимите мерки от страната, срещу която е подадено искането за започване на процедурата.
 4. В случай на невъзможност първоначално съставеният арбитражен комитет или някои от неговите членове да заседават отново, се прилагат процедурите, посочени в член 80. Срокът за съобщаване на решението е четиридесет и пет (45) дни от датата на получаване на искането, посочено в параграф 2.
 5. Разумният срок може да бъде удължен със съгласието на страните.
 Член 85
 Преглед на мерките, предприети за изпълнение на арбитражното решение
 1. Страната, срещу която е подадено искането за започване на процедурата, съобщава на страната, подала искането за започване на процедурата, и Комитета по търговия и развитие преди изтичане на разумния срок всяка мярка, която тя е предприела, за да изпълни арбитражното решение.
 2. При несъгласие между страните относно съвместимостта на дадена мярка, съобщена съгласно параграф 1, с разпоредбите на настоящото споразумение, страната, подала искането за започване на процедурата, може да поиска в писмен вид от първоначално съставения арбитражен комитет да се произнесе по въпроса. В такова искане се посочва конкретната спорна мярка и се обяснява причината, поради която тази мярка е несъвместима с разпоредбите на настоящото споразумение. Арбитражният комитет постановява своето решение в рамките на деветдесет (90) дни от датата на получаване на искането. При неотложни случаи, включително тези, които са свързани с малотрайни или сезонни стоки, арбитражният комитет постановява решението си в рамките на четиридесет и пет (45) дни от датата на получаване на искането.
 3. В случай на невъзможност първоначално съставеният арбитражен комитет или някои


text:
от неговите членове да заседават отново, се прилагат процедурите, посочени в член 80. Срокът за съобщаване на решението е сто и пет (105) дни от датата на получаване на искането, посочено в параграф 2.
 Член 86
 Временни мерки в случай на неизпълнение
 1. Ако страната, срещу която е подадено искането за започване на процедурата, не уведоми за мярка, която е предприела в изпълнение на арбитражното решение, преди изтичането на разумния срок или ако арбитражният комитет постанови, че мярката, за която е направено уведомлението по член 85, параграф 1, е несъвместима с разпоредбите на настоящото споразумение, страната, срещу която е подадено искането за започване на процедурата, представя предложение за обезщетение, ако страната, подала искането за започване на процедурата, поиска това. Такова обезщетение може да включва или да представлява имуществено обезщетение, въпреки че настоящото споразумение по никакъв начин не задължава страната, срещу която е подадено искането за започване на процедурата, да предложи такова имуществено обезщетение.
 2. Ако в рамките на тридесет (30) дни от края на разумния срок или от арбитражното решение по член 85, което гласи, че взетата мярка за изпълнение е несъвместима с настоящото споразумение, не бъде постигнато съгласие за обезщетение, страната, подала искането за започване на процедурата, има право, след като уведоми страната, срещу която е подадено искането за започване на процедурата, да предприеме подходящи мерки.
 3. При приемането на подобни мерки, страната, подала искането за започване на процедурата, се стреми да избере пропорционални на нарушението мерки, които засягат във възможно най-малка степен постигането на целите на настоящото споразумение, и взема предвид въздействието им върху икономиката на страната, срещу която е подадено искането за започване на процедурата, и върху отделните държави по СИП ЮАОР.
 4. Ако ЕС не съобщи мярка, която е предприел в изпълнение на арбитражното решение, преди изтичането на разумния срок или ако арбитражният комитет постанови, че мярката, съобщена съгласно член 85, параграф 1, е несъвместима със задълженията на тази страна по настоящото споразумение, и страната, подала искането за започване на процедурата, заяви, че предприемането на подходящите мерки би довело до съществена вреда за нейната икономика, ЕС разглежда възможността за предоставяне на имуществено обезщетение.
 5. ЕС проявява необходимата умереност, когато отправя искане за обезщетение или предприема подходящи мерки в съответствие с параграфи 1 или 2.
 6. Обезщетението или подходящите мерки имат временен характер и се прилагат само докато мярката, за която е установено, че нарушава разпоредбите на настоящото споразумение, не бъде отменена или изменена, така че да бъде в съответствие с тези разпоредби, или докато страните постигнат съгласие за уреждане на спора.
 7. За целите на членове 86 и 87 подходящи мерки са мерките, подобни на тези, които са на разположение съгласно Договореността относно правилата и процедурите за уреждане на спорове, съдържаща се в приложение 2 към Споразумението за СТО (ДППУС).
 Член 87
 Преглед на мерки, предприети за изпълнение след приемане на подходящи мерки
 1. Страната, срещу която е подадено искането за започване на процедурата, съобщава на страната, подала искането за започване на процедурата, и Комитета по търговия и развитие всякакви мерки, които е предприела, за да


text:
изпълни арбитражното решение, и своето искане за прекратяване на прилагането на подходящите мерки от страната, подала искането за започване на процедурата.
 2. Ако страните не постигнат съгласие относно съвместимостта на мярката, която е съобщена, с разпоредбите на настоящото споразумение в рамките на тридесет (30) дни от датата на уведомяването, страната, подала искането за започване на процедурата, отправя писмено искане до първоначално съставения арбитражен комитет да се произнесе по въпроса. Това искане се съобщава на страната, срещу която е подадено искането за започване на процедурата, и на Комитета по търговия и развитие. Арбитражното решение се съобщава на страните и комитета по търговия и развитие в рамките на четиридесет и пет (45) дни от датата на получаване на искането. Ако арбитражният комитет постанови, че дадена мярка, предприета за изпълнение, не е съобразена с разпоредбите на настоящото споразумение, арбитражният комитет решава дали страната, подала искането за започване на процедурата, може да продължи да прилага подходящите мерки. Ако арбитражният комитет постанови, че дадена мярка, предприета за изпълнение, е съобразена с разпоредбите на настоящото споразумение, подходящите мерки се прекратяват.
 3. В случай на невъзможност първоначално съставеният арбитражен комитет или някои от неговите членове да заседават отново, се прилагат процедурите, определени в член 80. Срокът за съобщаване на решението е шестдесет (60) дни от датата на получаване на искането, посочено в параграф 2.
 ГЛАВА IV
 Общи разпоредби
 Член 88
 Взаимно приемливо решение
 Страните могат по всяко време да стигнат до взаимно приемливо решение по спор по настоящата глава. Те съобщават това решение на Комитета по търговия и развитие и арбитражния комитет, ако е съставен такъв. С приемането на взаимно приемливо решение процедурата по уреждане на спорове се прекратява.
 Член 89
 Процедурен правилник и етичен кодекс
 1. В рамките на дванадесет (12) месеца от влизането в сила на настоящото споразумение страните постигат съгласие по процедурен правилник и етичен кодекс, които се приемат от Съвместния съвет.
 2. Всяко заседание на арбитражния комитет е публично в съответствие с процедурния правилник, освен ако арбитражният комитет не реши друго по собствена преценка или по искане на страните. Арбитражният комитет заседава при закрити врата, когато в изявленията или аргументите на страна се съдържа поверителна информация.
 Член 90
 Информация и технически насоки
 По искане на някоя от страните или по собствена инициатива арбитражният комитет може да получи информация от всеки един източник, включително и от страните по спора, ако сметне това за необходимо за арбитражното производство. Арбитражният комитет има също така правото да потърси становище на подходящи експерти, ако сметне това за целесъобразно. Заинтересованите лица имат право да представят становища в качеството си на amicus curiae (приятели на съда) на арбитражния комитет, в съответствие с процедурния правилник. Всяка информация, получена по този начин, трябва да бъде предоставена на страните и те могат да представят своите становища по нея.
 Член 91
 Език на производството
 1. Устните и писмените изявления на страните се правят на някой от официалните езици на страните.
 2. Страните полагат усилие да се договорят за общ работен език за всяко едно конкретно производство по настоящата част. При невъзможност страните да се


text:
договорят за общ работен език, всяка страна прави необходимите постъпки и поема разходите по превода на писмените си изявления и по устния превод на заседанията на езика, избран от страната, срещу която е подадено искането за започване на процедурата, освен ако този език е официален език на посочената страна. При договарянето на общ работен език ЕС взема предвид евентуалното въздействие на тези разходи върху държавите по СИП ЮАОР.
 Член 92
 Правила на тълкуване
 Арбитражният комитет тълкува разпоредбите на настоящото споразумение в съответствие с обичайните правила за тълкуване на международното публично право, включително правилата, установени във Виенската конвенция за правото на договорите. Решенията на арбитражния комитет не могат да увеличават или намаляват правата и задълженията, предвидени в настоящото споразумение.
 Член 93
 Арбитражни решения
 1. Арбитражният комитет полага всички усилия да взема решенията си с консенсус. Ако въпреки това не може да се стигне до вземане на решение с консенсус, спорният въпрос се решава с мнозинство на гласовете.
 2. В решението се излагат констатациите по съществото на спора, приложимостта на съответните разпоредби от настоящото споразумение и мотивите, на които се основават направените констатации и заключения. Комитетът по търговия и развитие осигурява публичност на арбитражното решение, освен ако не реши друго.
 Член 94
 Списък с арбитри
 1. Най-късно три (3) месеца след влизането в сила на настоящото споразумение Комитетът по търговия и развитие съставя списък от двадесет и едно (21) лица, които желаят и са способни да изпълняват функциите на арбитри. Всяка страна избира осем (8) лица, които да изпълняват функциите на арбитри. Страните постигат съгласие и за пет (5) лица, които не са граждани на нито една от страните и които да изпълняват функциите на председатели на арбитражния комитет. Комитетът по търговия и развитие следи за това списъкът винаги да бъде поддържан в съответствие с разпоредбите на настоящия член.
 2. Арбитрите следва да имат специализирани познания по въпросите, попадащи в обхвата на настоящото споразумение, или професионален опит в областта на правото и международната търговия. Те са независими, изпълняват функциите си в качеството си на частни лица и не приемат указания от организация или правителство, нито пък са свързани с правителството на някоя от страните, и спазват етичния кодекс, приложен към процедурния правилник.
 3. Комитетът по търговия и развитие може да изготви допълнителен списък от петнадесет (15) лица, притежаващи експертен опит в отделни сектори, свързани с конкретни въпроси, попадащи в обхвата на настоящото споразумение. Когато се използва процедурата за избор по член 80, председателят на Комитета по търговия и развитие може да използва подобен секторен списък със съгласието на двете страни.
 Член 95
 Връзка със задълженията в рамките на СТО
 1. Арбитражните органи, създадени съгласно настоящото споразумение, не разглеждат спорове относно правата и задълженията на страна, произтичащи от Споразумението за създаване на СТО.
 2. Прилагането на разпоредбите за уреждане на спорове на настоящото споразумение не засяга действия, предприети в рамките на СТО, включително действия по уреждане на спорове. Въпреки това, когато една от страните е предприела действия по уреждане на спор във връзка с конкретна мярка в съответствие с настоящото споразумение или със


text:
Споразумението за СТО, тя не може да предприема действия по уреждане на спор относно същата мярка пред другия орган за решаване на спорове, докато не приключи първата процедура. За целите на настоящия параграф се приема, че са предприети действия по уреждане на спор в съответствие със Споразумението за СТО, когато някоя от страните е представила искане за съставяне на комитет на основание член 6 от ДППУС.
 3. Настоящото споразумение не е пречка за страните да въведат спиране на изпълнението на задълженията, разрешено от Органа за уреждане на спорове на СТО.
 Член 96
 Срокове
 1. Всички срокове, посочени в настоящата част, включително сроковете, в които арбитражните комитети трябва да оповестят решенията си, се изчисляват в календарни дни от деня, който следва акта или факта, за който се отнасят.
 2. Всеки срок, посочен в настоящата част, може да бъде удължен по взаимно съгласие на страните.
 ЧАСТ IV
 ОБЩИ ИЗКЛЮЧЕНИЯ
 Член 97
 Обща клауза за изключения
 При условие че се спазва изискването подобни мерки да не се прилагат по начин, който би представлявал средство за произволна или неоправдана дискриминация между страните, в които съществуват сходни условия, или средство за прикрито ограничаване на международната търговия, никоя от разпоредбите на настоящото споразумение не се тълкува по начин, който възпрепятства приемането или прилагането от която и да било от страните на мерки, които:
 а)
 са необходими за защитата на обществения морал;
 б)
 са необходими за опазване живота или здравето на хората, животните или растенията;
 в)
 се отнасят до вноса или износа на злато или сребро;
 г)
 са необходими за осигуряване на съответствието със законови или подзаконови нормативни актове и които не са несъвместими с разпоредбите на настоящото споразумение, включително и такива, които се отнасят до прилагането на митническите правила, упражняването на монопол по член II, параграф 4 и член XVII от ГАТТ, закрилата на патентите, марките и авторските права, както и предотвратяването на заблуждаващи практики;
 д)
 се отнасят до продукти от труд, полаган в места за лишаване от свобода;
 е)
 са наложени за опазване на националните богатства с художествена, историческа или археологическа стойност;
 ж)
 се отнасят до опазването на невъзобновяемите природни ресурси, ако подобни мерки се прилагат ефективно заедно с ограничения по отношение на местното производство или потребление;
 з)
 са предприети в изпълнение на задължения по междуправителствено споразумение относно стоки, отговарящо на критериите, които са били представени на договарящите страни по ГАТТ и по които те не са изразили неодобрение, или когато самото споразумение е представено и по него не е изразено неодобрение по този начин (5);
 и)
 включват ограничения на износа на местни материали, необходими за гарантиране на съществени количества такива материали за местната преработвателна промишленост през периоди, когато местната цена на тези материали се задържа на по-ниски нива от световната цена като част от правителствен план за стабилизация. Тези ограничения обаче не трябва да водят до увеличаване на износа или на защитата, предоставена на съответната местна промишленост, нито да се отклоняват от разпоредбите на настоящото споразумение относно недискриминацията; или
 й)
 са от съществено значение за придобиването или разпространението на продукти, по отношение на които


text:
е налице недостиг от общ или местен характер. Всички тези мерки обаче трябва да са в съответствие с принципа, че страните и държавите по СИП ЮАОР имат право на справедлив дял от международното предлагане на такива продукти и че всички такива мерки, които не съответстват на останалите разпоредби на настоящото споразумение, се прекратяват веднага след като отпаднат условията, довели до тяхното въвеждане.
 Член 98
 Изключения в интерес на сигурността
 1. Никоя от разпоредбите на настоящото споразумение не се тълкува:
 а)
 като изискваща от която и да било от страните да предоставя информация, разкриването на която тя смята за противоречащо на нейни основни интереси в областта на сигурността;
 б)
 като възпрепятстваща някоя от страните да предприеме действие, което смята за необходимо за защитата на нейните основни интереси в областта на сигурността:
 i)
 свързано с материали за ядрен разпад или с материали, от които те се извличат; или
 ii)
 свързано с трафика на оръжие, боеприпаси и военна техника и с подобен трафик на други стоки и материали, когато се провежда пряко или косвено за целите на снабдяване на военен обект; или
 iii)
 предприето във военно време или при други извънредни ситуации в международните отношения; или
 в)
 като възпрепятстваща някоя от страните да предприеме действия в изпълнение на своите задължения по Устава на ООН във връзка с поддържането на международния мир и сигурност.
 2. Комитетът по търговия и развитие се информира за мерките, предприети съгласно параграф 1, букви б) и в), както и за тяхното прекратяване.
 Член 99
 Данъчна политика
 1. Никоя от разпоредбите на настоящото споразумение или на което и да било споразумение, прието съгласно настоящото, не се тълкува като възпрепятстваща страните при прилагането на съответните разпоредби на данъчното им законодателство да правят разграничение между данъкоплатците, които не се намират в еднаква ситуация, и по-специално с оглед на мястото им на пребиваване или с оглед на мястото, където е инвестиран капиталът им.
 2. Никоя от разпоредбите на настоящото споразумение или на което и да било споразумение, прието съгласно настоящото, не се тълкува като възпрепятстваща приемането или прилагането на каквато и да било мярка, целяща да предотврати избягването или отклонението на данъчно облагане, в съответствие с данъчните разпоредби на спогодбите за избягване на двойното данъчно облагане или с други данъчни споразумения или с местното данъчно законодателство.
 3. Никоя от разпоредбите на настоящото споразумение не засяга правата и задълженията на страните, предвидени в която и да било данъчна спогодба. В случай на несъответствие между настоящото споразумение и такава спогодба, последната ще има приоритет по отношение на несъответствието.
 ЧАСТ V
 ИНСТИТУЦИОНАЛНИ РАЗПОРЕДБИ
 Член 100
 Съвместен съвет
 Създава се Съвместен съвет на държавите по СИП ЮАОР и EС (наричан по-долу „Съвместният съвет“), натоварен с надзора и управлението във връзка с прилагането на настоящото споразумение.
 Член 101
 Състав и функции
 1. Съвместният съвет се състои, от една страна, от съответните членове на Съвета на ЕС и съответните членове на Европейската комисия или техни представители и, от друга страна, от съответните министри на държавите по СИП ЮАОР или техни представители. Първото заседание на Съвместния съвет се председателства съвместно


text:
от страните.
 2. По отношение на въпросите, по които държавите — членки на Южноафриканския митнически съюз, предприемат съвместни действия за целите на настоящото споразумение, те действат съвместно по настоящата разпоредба, а ЕС третира тези държави като действащи съвместно. По отношение на въпросите, по които държавите — членки на Южноафриканския митнически съюз, предприемат самостоятелни действия по настоящата разпоредба, съответната държава — членка на Южноафриканския митнически съюз, действа самостоятелно по настоящата разпоредба, а ЕС третира тази държава като действаща самостоятелно.
 3. Без да се засягат функциите на Съвета на министрите, определени в член 15 от Споразумението от Котону, функциите на Съвместния съвет са:
 а)
 да отговаря за действието и прилагането на настоящото споразумение и наблюдава постигането на неговите цели;
 б)
 да разглежда всякакви основни въпроси, възникващи в рамките на настоящото споразумение, които представляват общ интерес и засягат търговията между страните;
 в)
 да разглежда предложения и препоръки от страните за преглед на настоящото споразумение;
 г)
 да отправя подходящи препоръки;
 д)
 да наблюдава развитието на икономическите и търговските отношения между страните;
 е)
 да наблюдава и оценява въздействието на разпоредбите за сътрудничество на настоящото споразумение върху устойчивото развитие;
 ж)
 да наблюдава и прави преглед на напредъка по всички въпроси, попадащи в обхвата на настоящото споразумение;
 з)
 да утвърди собствения си процедурен правилник;
 и)
 да утвърди процедурния правилник на Комитета по търговия и развитие;
 й)
 да наблюдава работата на Комитета по търговия и развитие, както и
 к)
 да изпълнява всякакви други задължения, произтичащи от настоящото споразумение.
 4. Съвместният съвет може да предоставя периодични доклади относно действието на настоящото споразумение на Съвета на министрите, създаден в съответствие с член 15 от Споразумението от Котону.
 Член 102
 Правомощия и процедури за вземане на решения
 1. С оглед постигане на целите на настоящото споразумение Съвместният съвет разполага с правомощието да взема решения по всички въпроси, попадащи в обхвата на настоящото споразумение.
 2. Решенията на Съвместния съвет се вземат с консенсус и са задължителни за страните. Страните предприемат всички необходими мерки за изпълнение на такива решения в съответствие със съответните си вътрешни разпоредби.
 3. По процедурните въпроси и процедурите за уреждане на споровете Съвместният съвет приема решения и препоръки по взаимно съгласие между страните.
 4. Съвместният съвет провежда заседания редовно, най-малко веднъж на две (2) години, и извънредно, когато обстоятелствата го налагат и при съгласие на страните.
 Член 103
 Комитет по търговия и развитие
 1. При изпълнение на своите задължения Съвместният съвет се подпомага от Комитет по търговия и развитие, който се състои от представители на страните, обикновено на равнище висши служители.
 2. Комитетът по търговия и развитие се председателства на ротационен принцип за срок от една година от представител на всяка от страните. Първото заседание на Комитета по търговия и развитие се председателства съвместно от страните.
 3. Комитетът може да създава всякакви специални технически групи за разглеждане на конкретни въпроси, попадащи в тяхната област на компетентност.
 4. Комитетът приема процедурния правилник на специалните технически групи, създадени съгласно параграф 3.
 5. Комитетът докладва на Съвместния съвет и е отговорен пред него.
 6. Комитетът взема решения или отправя препоръки в случаите,


text:
когато това е предвидено в настоящото споразумение или когато такива правомощия са му били делегирани от Съвместния съвет. В такива случаи Комитетът взема своите решения с консенсус.
 7. Комитетът има, по-специално, следните функции:
 а)
 в областта на търговията:
 i)
 да наблюдава и оценява прилагането на решенията на Съвместния съвет;
 ii)
 да улеснява и упражнява надзор върху прилагането на разпоредбите на настоящото споразумение;
 iii)
 да обмисля и препоръчва на Съвместния съвет приоритети за сътрудничество;
 iv)
 да отправя препоръки до Съвместния съвет с цел предотвратяване на възможните конфликти в областите, попадащи в обхвата на настоящото споразумение;
 v)
 да изпълнява всякакви други функции, възложени му от Съвместния съвет;
 vi)
 да упражнява надзор върху работата на специалните технически групи, посочени в параграф 3;
 vii)
 да наблюдава развитието на регионалната интеграция и на икономическите и търговските отношения между страните;
 viii)
 да обсъжда и предприема действия, които могат да улеснят търговията, инвестициите и възможностите за бизнес между страните, както и
 ix)
 да обсъжда всякакви въпроси по настоящото споразумение, както и всеки въпрос, който би могъл да повлияе на постигането на неговите цели;
 б)
 в областта на сътрудничеството за развитие:
 i)
 да наблюдава прилагането на предвидените в настоящото споразумение разпоредби за сътрудничество и да координира такова действие с трети страни, предоставящи финансови средства;
 ii)
 да прави препоръки относно сътрудничеството между страните в областта на търговията;
 iii)
 да преразглежда периодично определените в настоящото споразумение приоритети за сътрудничество, както и да отправя съответно препоръки за включването на нови приоритети;
 iv)
 да разглежда и обсъжда въпроси относно сътрудничеството в областта на регионалната интеграция и прилагането на настоящото споразумение, както и
 v)
 да наблюдава и оценява въздействието на прилагането на настоящото споразумение върху устойчивото развитие на страните.
 ЧАСТ VI
 ОБЩИ И ЗАКЛЮЧИТЕЛНИ РАЗПОРЕДБИ
 Член 104
 Определяне на страните и изпълнение на задълженията
 1. Страни по настоящото споразумение са Ботсуана, Лесото, Намибия, Свазиленд, Южна Африка и Мозамбик, от една страна („държавите по СИП ЮАОР“), и Европейският съюз или неговите държави членки, или Европейският съюз и неговите държави членки, в съответните им области на компетентност, които произтичат от Договора за Европейския съюз (ДЕС) и Договора за функционирането на Европейския съюз (ДФЕС), от друга страна („ЕС“).
 2. Понятието „страна“ се отнася в зависимост от случая до държавите по СИП ЮАОР, действащи поотделно, от една страна, или до ЕС, от друга страна.
 3. При позоваването на Южноафриканския митнически съюз в настоящото споразумение, като например в член 25, параграф 1, членове 34, 35 и 101 и в ЧАСТ III, Ботсуана, Лесото, Намибия, Свазиленд и Южна Африка действат съвместно, както е предвидено в Споразумението за Южноафриканския митнически съюз.
 4. Съвместният съвет може да реши да измени прилагането на параграф 3.
 5. Страните приемат всякакви общи или конкретни мерки, изисквани с цел изпълнение на задълженията им по настоящото споразумение, и гарантират, че те съответстват на целите, установени в настоящото споразумение.
 Член 105
 Обмен на информация
 1. С цел улесняване на комуникацията, свързана с ефективното прилагане на настоящото споразумение, страните определят, от влизането в сила на настоящото споразумение, координатор за обмен на информация. Определянето на координатор за обмен на


text:
информация не засяга конкретното определяне на компетентни органи съгласно конкретни разпоредби на настоящото споразумение.
 2. По искане на някоя от страните координаторът на другата страна посочва службата или служителя, отговаряща или отговарящ за всеки въпрос, свързан с прилагането на настоящото споразумение, и предоставя необходимото съдействие за улесняване на комуникацията със страната, която е отправила искането.
 3. По искане на някоя от страните и в законово допустимата степен другата страна предоставя информация и отговаря своевременно на всякакви въпроси във връзка с действаща или предложена мярка, която би могла да засегне търговията между страните.
 Член 106
 Прозрачност
 1. Страните публикуват или предоставят публичен достъп до своите закони, подзаконови нормативни актове, процедури и административни разпоредби от общ характер, както и всякакви други ангажименти по международни споразумения, свързани с търговски въпроси, които попадат в обхват на настоящото споразумение. Всякакви такива мерки, приети след влизането в сила на настоящото споразумение, се довеждат до знанието на другата страна.
 2. Без да се засягат специалните разпоредби на настоящото споразумение относно прозрачността, за посочената в настоящия член информация се смята, че е доведена до знанието на другата страна, когато е била предоставена:
 а)
 чрез подходящо нотифициране на СТО, или
 б)
 на официална, обществено достъпна и безплатна интернет страница, или
 в)
 на координатора на другата страна.
 Когато обаче EС е предоставил такава информация, която не е била нотифицирана на СТО, на официална, обществено достъпна и безплатна интернет страница, държавите по СИП ЮАОР, които, поради ограничения в капацитета, изпитват затруднения по отношение на достъпа до такава интернет страница, могат да поискат от ЕС да предостави въпросната информация на съответния координатор.
 3. Настоящото споразумение по никакъв начин не изисква от която и да е страна да предоставя поверителна информация, чието разкриване би възпрепятствало правоприлагането или по друг начин би противоречало на обществения интерес, или би накърнило законни търговски интереси на конкретни публични или частни предприятия, освен в степен, до която разкриването може да е необходимо в контекста на производство по уреждане на спор в съответствие с настоящото споразумение. Когато такова разкриване на информация е счетено за необходимо от създаден съгласно ЧАСТ III комитет, последният гарантира пълната защита на поверителността.
 Член 107
 Временни трудности при прилагането
 В случай че вследствие на фактори, които са извън нейния контрол, някоя страна среща трудности при изпълнението на своите задължения по настоящото споразумение, тя незабавно отнася въпроса до Съвместния съвет.
 Член 108
 Превес на регионалното измерение
 1. Никоя от разпоредбите на настоящото споразумение не задължава страна да предоставя на другата страна евентуално по-благоприятно третиране, прилагано от дадена страна като част от съответния процес по регионална интеграция, в който тя участва.
 2. Всяко по-благоприятно третиране или предимство, което може да бъде предоставено съгласно настоящото споразумение от държава по СИП ЮАОР на ЕС, се предоставя и на останалите държави по СИП ЮАОР.
 Член 109
 Най-отдалечени региони на ЕС
 1. Като се има предвид географската близост на най-отдалечените региони на ЕС с държавите по СИП ЮАОР и с цел заздравяване на икономическите и социалните връзки между тези региони и държавите по СИП ЮАОР, страните полагат усилия за улесняване на


text:
сътрудничеството във всички области, обхванати от настоящото споразумение, между най-отдалечените региони на ЕС и държавите по СИП ЮАОР.
 2. Постигането на посочените в параграф 1 цели се осъществява, в рамките на възможното, и чрез насърчаване на съвместното участие на държавите по СИП ЮАОР и на най-отдалечените региони на ЕС в рамкови и специфични програми на ЕС в обхванатите от настоящото споразумение области.
 3. ЕС се стреми да осигурява координация между различните финансови инструменти на политиките на ЕС за сближаване и развитие с цел насърчаване на сътрудничеството между държавите по СИП ЮАОР и най-отдалечените региони на ЕС в обхванатите от настоящото споразумение области.
 4. Никоя от разпоредбите на настоящото споразумение не възпрепятства ЕС да прилага съществуващите мерки, имащи за цел да отговорят на структурната социална и икономическа ситуация на най-отдалечените му региони в съответствие с член 349 ДФЕС. Настоящата разпоредба не позволява запазване в търговията между страните на мита, различни от разрешените в съответствие с ЧАСТ III, точка 2 от ПРИЛОЖЕНИЕ I.
 Член 110
 Връзка със Споразумението от Котону
 1. В случай на несъответствие между разпоредбите на настоящото споразумение и разпоредбите на дял II, част 3 от Споразумението от Котону, разпоредбите на настоящото споразумение имат приоритет по отношение на несъответствието, с изключение на разпоредбите относно сътрудничеството за развитие, съдържащи се в дял II, част 3 от Споразумението от Котону.
 2. Никоя от разпоредбите на настоящото споразумение не се тълкува като пречка за приемането от която и да било от страните на подходящи мерки в съответствие със Споразумението от Котону.
 Член 111
 Връзка със СТРС
 Връзката между настоящото споразумение и СТРС се урежда от разпоредбите на протокол 4.
 Член 112
 Връзка със Споразумението за СТО
 Страните се договарят, че никоя от разпоредбите на настоящото споразумение не изисква от тях да действат по начин, несъвместим със задълженията им в рамките на СТО.
 Член 113
 Влизане в сила (6)
 1. Настоящото споразумение се подписва, ратифицира или одобрява в съответствие с конституционните или вътрешните правила и процедури, приложими за всяка от страните.
 2. Настоящото споразумение влиза в сила тридесет (30) дни след депозирането на последния инструмент за ратификация, приемане или одобрение.
 3. До влизането в сила на настоящото споразумение ЕС и държавите по СИП ЮАОР се договарят да прилагат разпоредбите на настоящото споразумение, които са в съответните им области на компетентност (наричано по-долу „временното прилагане“). Това може да се осъществява чрез временно прилагане, когато това е възможно, или чрез ратифициране на настоящото споразумение.
 4. Настоящото споразумение започва да се прилага временно между ЕС и държава по СИП ЮАОР десет (10) дни след получаването на нотификацията за временно прилагане от ЕС или на нотификацията за ратифициране или за временно прилагане от тази държава по СИП ЮАОР, в зависимост от това кое от двете е с по-късна дата.
 5. Временното прилагане на настоящото споразумение между ЕС и държава от Южноафриканския митнически съюз изключва отстъпките във връзка с достъпа до селскостопанския пазар и отстъпките във връзка с достъпа до пазара на риба и рибни продукти, посочени в член 24, параграф 2 и член 25, параграф 1, обозначени със


text:
звездичка (*) в тарифните списъци в приложения I и II, докато всички членове на Южноафриканския митнически съюз ратифицират или започнат да прилагат временно настоящото споразумение.
 6. Временното прилагане или влизането в сила на настоящото споразумение между ЕС и член на Южноафриканския митнически съюз изключва отстъпките във връзка с достъпа до селскостопанския пазар, посочени в член 24, параграф 2 и член 25, параграф 1, обозначени със звездичка (*) в тарифните списъци в приложения I и II, докато бъдат изпълнени условията, посочени в член 16 от протокол 3.
 7. Нотификациите за временното прилагане или за ратифицирането се изпращат на Генералния секретар на Съвета на Европейския съюз, който е депозитар на настоящото споразумение. Заверени копия на нотификациите се депозират при изпълнителния секретар на секретариата на ЮАОР.
 8. Ако до влизането в сила на настоящото споразумение страните решат да го приложат временно, всички позовавания в настоящото споразумение на датата на влизане в сила се считат за позовавания на датата, на която започва временното прилагане.
 Член 114
 Срок на действие
 1. Настоящото споразумение се сключва за неопределен срок.
 2. Всяка страна може да нотифицира писмено своето намерение да денонсира настоящото споразумение.
 3. Денонсирането поражда действие шест (6) месеца след нотифицирането, посочено в параграф 2.
 Член 115
 Териториално прилагане
 1. Настоящото споразумение се прилага, от една страна, на териториите, на които се прилагат ДЕС и ДФЕС, и при условията, установени в посочените договори, и от друга страна, на териториите на държавите по СИП ЮАОР.
 2. Позоваванията на „територия“ в настоящото споразумение се разбират в този смисъл.
 Член 116
 Клауза за преразглеждане
 1. Страните се договарят да преразгледат настоящото споразумение в неговата цялост не по-късно от пет (5) години след влизането му в сила. Това преразглеждане не засяга другите случаи на адаптиране, преглед или преразглеждане, предвидени в настоящото споразумение, като тези по член 12, параграф 2, член 16, параграф 8, член 17, параграф 5, член 18, параграф 5, член 26, параграф 10, член 33, параграф 3, член 35, параграф 6 и член 65, буква д).
 2. Във връзка с прилагането на настоящото споразумение всяка страна може да прави предложения, насочени към адаптирането на сътрудничеството в областта на търговията въз основа на натрупания по време на прилагането му опит.
 3. Страните изразяват съгласие, че може да се наложи преразглеждане на настоящото споразумение поради нови тенденции в международните икономически отношения и поради изтичането на срока на действие на Споразумението от Котону.
 Член 117
 Изменения
 1. Всяка страна може да отправя предложения за изменения на настоящото споразумение до Съвместния съвет за разглеждане и приемане.
 2. След приемане от страна на Съвместния съвет измененията на настоящото споразумение се предоставят на страните за ратификация, приемане или одобрение в съответствие с техните съответни конституционни или вътрешни правни изисквания.
 Член 118
 Присъединяване на нови държави — членки на ЕС
 1. Съвместният съвет се уведомява за всяко искане, отправено от трета държава, да стане член на ЕС. По време на преговорите между ЕС и държавата кандидатка ЕС предоставя на държавите по СИП ЮАОР всякаква информация, която е от значение. Държавите по СИП ЮАОР изразяват опасенията


text:
си и могат да поискат консултации с ЕС, за да може ЕС да ги вземе изцяло предвид. ЕС уведомява държавите по СИП ЮАОР за всяко присъединяване на нови членове към ЕС.
 2. Всяка нова държава — членка на Европейския съюз, се присъединява към настоящото споразумение, считано от датата на нейното присъединяване към ЕС, чрез изрична клауза в акта за присъединяване. Ако актът за присъединяване към ЕС не предвижда такова автоматично присъединяване на държавата — членка на ЕС, към настоящото споразумение, въпросната държава — членка на ЕС, се присъединява чрез депозиране на акт за присъединяване при Генералния секретариат на Съвета на Европейския съюз, който изпраща заверени копия на държавите по СИП ЮАОР.
 3. Страните разглеждат въздействието на присъединяването на нови държави — членки на ЕС, върху настоящото споразумение. Съвместният съвет може да реши предприемането на всякакви преходни мерки или мерки за изменение, които могат да се окажат необходими.
 Член 119
 Присъединяване
 1. Трета държава или организация, в чиято област на компетентност попадат обхванатите в настоящото споразумение въпроси, може да отправи искане да се присъедини към настоящото споразумение. Ако Съвместният съвет се съгласи да разгледа такова искане, страните и отправилата искането за присъединяване държава или организация провеждат преговори по условията на присъединяването. Протоколът за присъединяване се приема от Съвместния съвет и се подлага на ратификация, приемане или одобрение в съответствие със съответните конституционни или вътрешни правни изисквания на страните.
 2. Страните правят преглед на въздействието на такова присъединяване върху настоящото споразумение. Съвместният съвет може да реши предприемането на всякакви преходни мерки или мерки за изменение, които могат да се окажат необходими.
 3. Независимо от параграф 1, страните се споразумяват, че в случай на искане от Ангола до Съвместния съвет да се присъедини към настоящото споразумение, преговорите относно условията за присъединяване следва да се проведат въз основа на настоящото споразумение, като се вземе предвид специфичното положение на Ангола.
 Член 120
 Езици и автентични текстове
 Настоящото споразумение е съставено в два еднообразни екземпляра на английски, български, гръцки, датски, естонски, италиански, испански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички езици са автентични. При възникване на противоречие се прави справка с езика, на който е договорено настоящото споразумение.
 Член 121
 Приложения
 Приложенията, протоколите и бележките под линия към настоящото споразумение съставляват неразделна част от настоящото споразумение.
 Член 122
 Права и задължения по настоящото споразумение
 Никоя от разпоредбите в настоящото споразумение не може да се тълкува като предоставяща права или налагаща задължения на лица, различни от правата и задълженията, възникнали между страните по силата на международното публично право.
 В доказателство за което, долуподписаните пълномощни представители полагат подписите си под настоящото споразумение.
 Съставено в Казан на десети юни две хиляди и шестнадесета година.
 Hecho en Kasane el diez de junio de dos mil dieciséis.
 V Kasane dne desátého června dva tisíce šestnáct.
 Udfærdiget i Kasane, den tiende juni to tusind og seksten.
 Geschehen zu Kasane am zehnten Juni zweitausendundsechzehn.
 Kahe tuhande kuueteistkümnenda aasta juunikuu kümnendal päeval Kasanes.
 Έγινε στο Κασάνε, στις δέκα Ιουνίου


text:
δύο χιλιάδες δεκαέξι.
 Done at Kasane on the tenth day of June in the year two thousand and sixteen.
 Fait à Kasane, le dix juin deux mille seize.
 Sastavljeno u Kasaneu desetog lipnja godine dvije tisuće šesnaeste.
 Fatto a Kasane, addì dieci giugno duemilasedici.
 Kasanē, divi tūkstoši sešpadsmitā gada desmitajā jūnijā.
 Priimta du tūkstančiai šešioliktų metų birželio dešimtą dieną Kasanėje.
 Kelt Kasanében, a kétezer-tizenhatodik év június havának tizedik napján.
 Magħmul f'Kasane fl-għaxar jum ta' Ġunju fis-sena elfejn u sittax.
 Gedaan te Kasane, tien juni tweeduizend zestien.
 Sporządzono w Kasane dnia dziesiątego czerwca roku dwa tysiące szesnastego.
 Feito em Kasane, em dez de junho de dois mil e dezasseis.
 Întocmit la Kasane, la zece iunie două mii șaisprezece.
 V Kasane desiateho júna roku dvetisíc šestnásť.
 V Kasaneju, deseti dan junija leta dva tisoč šestnajst.
 Tehty Kasanessa kymmenentenä päivänä kesäkuuta vuonna kaksituhattakuusitoista.
 Som skedde i Kasane den tionde juni år tjugohundrasexton.
 Voor het Koninkrijk België
 Pour le Royaume de Belgique
 Für das Königreich Belgien
 Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
 Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
 Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.
 За Република България
 Za Českou republiku
 For Kongeriget Danmark
 Für die Bundesrepublik Deutschland
 Eesti Vabariigi nimel
 Thar cheann Na hÉireann
 For Ireland
 Για την Ελληνική Δημοκρατία
 Por el Reino de España
 Pour la République française
 Za Republiku Hrvatsku
 Per la Repubblica italiana
 Για την Κυπριακή Δημοκρατία
 Latvijas Republikas vārdā –
 Lietuvos Respublikos vardu
 Pour le Grand-Duché de Luxembourg
 Magyarország részéről
 Għar-Repubblika ta' Malta
 Voor het Koninkrijk der Nederlanden
 Für die Republik Österreich
 W imieniu Rzeczypospolitej Polskiej
 Pela República Portuguesa
 Pentru România
 Za Republiko Slovenijo
 Za Slovenskú republiku
 Suomen tasavallan puolesta
 För Republiken Finland
 För Konungariket Sverige
 For the United Kingdom of Great Britain and Northern Ireland
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 For the Republic of Botswana
 For the Kingdom of Lesotho
 Pela República de Moçambique
 For the Republic of Namibia
 For the Republic of South Africa
 For the Kingdom of Swaziland
 (1) Използваното в настоящото споразумение обозначение„ЕС“ е определено в член 104.
 (2) За целите на настоящия член „изграждане на капацитет“ може да включва по-специално обучение, институционално развитие, организационно развитие (структури и процедури), оперативна подкрепа и процедури за комуникация и сътрудничество между институциите.
 (3) Освен когато изрично е предвидено друго, понятията „стоки“ и „продукт“ имат


text:
едно и също значение.
 (4) Данък, съответстващ на изискванията на първото изречение на настоящия параграф, ще се счита за несъвместим с разпоредбите на второто изречение от него само в случаите, когато е налице конкуренция между, от една страна, обложения с данъка продукт, и от друга страна, пряко конкурентен или заместващ продукт, който не е бил обложен по същия начин.
 (5) Изключението, предвидено в настоящата буква, обхваща всяко споразумение относно стоки, което отговаря на принципите, одобрени от Икономическия и социален съвет в неговата резолюция 30 (IV) от 28 март 1947 г.
 (6) Страните по приложения Протокол за географските означения и търговията с вина и спиртни напитки изпълняват поетите съгласно него ангажименти.
 СПИСЪК НА ПРИЛОЖЕНИЯТА И ПРОТОКОЛИТЕ
 ПРИЛОЖЕНИЕ I:
 Мита на ЕС за продукти с произход от държавите по СИП ЮАОР
 ПРИЛОЖЕНИЕ II:
 Мита на Южноафриканския митнически съюз за продукти с произход от ЕС
 ПРИЛОЖЕНИЕ III:
 Мита на Мозамбик за продукти с произход от ЕС
 ПРИЛОЖЕНИЕ IV:
 Защитни мерки за селскостопанските продукти
 ПРИЛОЖЕНИЕ V:
 Преходни защитни мерки за БЛНС
 ПРИЛОЖЕНИЕ VI:
 Продукти и сектори от приоритетно значение по отношение на санитарните и фитосанитарните мерки
 ПРОТОКОЛ 1:
 Относно определението на понятието „продукти с произход“ и методите на административно сътрудничество
 ПРОТОКОЛ 2:
 Административна взаимопомощ по митнически въпроси
 ПРОТОКОЛ 3:
 Географски означения и търговия с вина и спиртни напитки
 ПРОТОКОЛ 4:
 Относно връзката между СТРС и настоящото споразумение
 ЗАКЛЮЧИТЕЛЕН АКТ
 ПРИЛОЖЕНИЕ I
 МИТА НА ЕС ЗА ПРОДУКТИ С ПРОИЗХОД ОТ ДЪРЖАВИТЕ ПО СИП ЮАОР
 ЧАСТ I
 Общи бележки
 1.
 Когато дадена поетапна категория е обозначена с буква, отстъпката или частта от отстъпката, описана в настоящото ПРИЛОЖЕНИЕ, се прилага от датата на влизане в сила на настоящото споразумение по смисъла на член 113, параграф 2, или от съответната начална дата на временно прилагане на настоящото споразумение по смисъла на член 113, параграф 4, в зависимост от това коя от двете дати е по-ранна, за стоките с произход от държава по СИП ЮАОР и представени за митническо оформяне в ЕС.
 2.
 Когато дадена поетапна категория, обозначена с буква, допълнително е обозначена със звездичка („*“), отстъпката или частта от отстъпката, описана в настоящото ПРИЛОЖЕНИЕ, се прилага от датата, на която са изпълнени и двете условия, посочени в член 113, параграфи 5 и 6, за стоките с произход от държава по СИП ЮАОР и представени за митническо оформяне в ЕС.
 3.
 Когато в колоната, озаглавена „Поетапна категория за Южна Африка“, в графика в ЧАСТ II е посочено мито вместо обозначена с буква поетапна категория, въпросното мито, описано в настоящото ПРИЛОЖЕНИЕ, се прилага от датата, посочена в точка 1.
 4.
 Общите препратки към дадена категория стоки, фигуриращи в квадратни скоби в раздели А и Б, са поместени единствено с ориентировъчна цел. Продуктовият обхват на всяка поетапна категория е конкретно определен в графика в част II.
 5.
 В допълнение към изискванията на член 23, параграф 5, на датата на влизане в сила на настоящото споразумение ЕС уведомява Министерството на търговията и промишлеността на Южна Африка за списъка на митата, прилагани от нея в деня преди влизането в сила на настоящото споразумение,


text:
за стоките с произход от Южна Африка, отнесени към поетапни категории „B*“ и „C*“. В срок от един месец след уведомлението, предвидено в настоящата точка, ЕС прави публично достояние този списък в съответствие с вътрешните си процедури. Комитетът по търговия и развитие приема този списък, представен от ЕС, на първото си заседание след уведомяването за него и публикуването му.
 РАЗДЕЛ А
 Премахване на митата
 6.
 Освен ако в графика на ЕС, включен в ЧАСТ II от настоящото ПРИЛОЖЕНИЕ, не е предвидено друго, в съответствие с член 24 по отношение на премахването на митата от ЕС се прилагат следните поетапни категории:
 а)
 митата върху стоките с произход, отнесени към поетапна категория „А“ в графика на ЕС, се премахват на датата, посочена в точка 1 от настоящото ПРИЛОЖЕНИЕ;
 б)
 митата върху стоките с произход, отнесени към поетапна категория „А*“ в графика на ЕС, се премахват на датата, посочена в точка 2 от настоящото ПРИЛОЖЕНИЕ;
 в)
 [риби] митата върху стоките с произход, отнесени към поетапна категория „B*“ в графика на ЕС, се премахват постепенно в съответствие със следните разпоредби:
 i)
 на датата, посочена в точка 2 от настоящото ПРИЛОЖЕНИЕ, всяко мито се намалява на 83 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 ii)
 на датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 67 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 iii)
 една година след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 50 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 iv)
 две (2) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 33 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 v)
 три (3) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 17 % от митото на ЕС, прилагано за стоките с произход от Южна Африка в деня преди влизането в сила на настоящото споразумение, и
 vi)
 четири (4) години след датата 1 януари, следваща датата, посочена в точка 2 от настоящото ПРИЛОЖЕНИЕ, се премахват останалите мита;
 г)
 [риби] митата върху стоките с произход, отнесени към поетапна категория „C*“ в графика на ЕС, се премахват постепенно в съответствие със следните разпоредби:
 i)
 на датата, посочена в точка 2 от настоящото ПРИЛОЖЕНИЕ, всяко мито се намалява на 90 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 ii)
 на датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 80 %


text:
от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 iii)
 една година след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 70 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 iv)
 две (2) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 60 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 v)
 три (3) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 50 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 vi)
 четири (4) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 40 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 vii)
 пет (5) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 30 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 viii)
 шест (6) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 20 % от митото на ЕС, прилагано за стоките с произход от Южна Африка в деня преди влизането в сила на настоящото споразумение,
 ix)
 седем (7) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 10 % от митото на ЕС, прилагано за стоките с произход от Южна Африка в деня преди влизането в сила на настоящото споразумение, и
 x)
 осем (8) години след датата 1 януари, следваща датата, посочена в точка 2 от настоящото ПРИЛОЖЕНИЕ, се премахват останалите мита;
 д)
 [сладки портокали] митата върху стоките с произход, отнесени към поетапна категория „D*“ в графика на ЕС, не са обхванати от поетите задължения за намаляване на тарифните ставки от датата, посочена в точка 1 на настоящото ПРИЛОЖЕНИЕ, с изключение на следните периоди:
 —
 1 юни — 15 октомври, в който период не се прилага мито, и
 —
 16 октомври — 30 ноември, считано от датата, посочена в точка 2 от настоящото ПРИЛОЖЕНИЕ, в който период митата се премахват постепенно в съответствие със следните разпоредби:
 i)
 на датата, посочена в точка 2 от настоящото ПРИЛОЖЕНИЕ, всяко мито се намалява на 91 % от базовото мито,
 ii)
 на датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 82 % от базовото мито,
 iii)
 една година след датата 1 януари,


text:
следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 73 % от базовото мито,
 iv)
 две (2) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 64 % от базовото мито,
 v)
 три (3) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 55 % от базовото мито,
 vi)
 четири (4) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 45 % от базовото мито,
 vii)
 пет (5) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 36 % от базовото мито,
 viii)
 шест (6) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 27 % от базовото мито,
 ix)
 седем (7) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 18 % от базовото мито,
 x)
 осем (8) години след датата 1 януари, следваща датата, посочена в точка 2 от настоящото ПРИЛОЖЕНИЕ, всяко мито допълнително се намалява на 9 % от базовото мито, и
 xi)
 девет (9) години след датата 1 януари, следваща датата, посочена в точка 2 от настоящото ПРИЛОЖЕНИЕ, се премахват останалите мита.
 7.
 Митата върху стоките с произход, включени в позициите от поетапна категория „Х“ в графика на ЕС, не са обхванати от поетите задължения за намаляване на тарифните ставки.
 РАЗДЕЛ Б
 Тарифни квоти (ТК) за определени стоки
 8.
 ТК, отпуснати от ЕС съгласно настоящото споразумение, се разпределят в хронологичния ред на постъпване на съответните заявления.
 9.
 ТК, които са били прилагани при вноса в ЕС на продукти с произход от Южна Африка в съответствие със СТРС („ТК по СТРС“) и които са отпуснати съгласно настоящото споразумение при същите условия, се прилагат от датата, посочена в точка 1 от настоящото ПРИЛОЖЕНИЕ. В случай че датата, посочена в точка 1 от настоящото ПРИЛОЖЕНИЕ, съответства на дата след 1 януари, но преди 31 декември на същата календарна година, количеството от продукта, внесено в ЕС в рамките на ТК по СТРС от 1 януари на годината на датата, посочена в точка 1 от настоящото ПРИЛОЖЕНИЕ, до тази дата, се изважда от количеството от продукта, което може да бъде внесено в ЕС в рамките на съответната ТК, предвидена съгласно настоящото споразумение.
 10.
 Митата върху стоките, внесени в количества, надвишаващи посочените в настоящия раздел, се третират, дори в отсъствие на идентификация в този смисъл в графика на ЕС, в съответствие с поетапна категория „Х“, както е описано в точка 7 от раздел А.
 11.
 Независимо от разпоредбите на член 116, по искане на едната или другата страна страните подлагат на преглед управлението на тарифните квоти, включително с оглед на ефикасността по отношение на осигуряването на запълването на квотите. Страните могат да формулират препоръки за адаптиране на действието на тарифните